text: El-regning blankede familie af
  19 marts 2013 kl. 14.12
  Familien Mamsen i Højrup ved Gram er blevet blanket af af tårnhøje el-regninger. De kan ikke betale den seneste kvartalsregning på knap 23.000 kroner, og nu har forsyningsselskabet SE afbrudt strømmen.
  De to tidligere kvartalsregninger var på 23.000 og 19.000 kroner, og dem klarede familien med nød og næppe at betale.
  Familien har el-varme i deres lejede hus, så el-måleren har løbet hurtigt.
  Brian Rose Mamsen er blevet arbejdsløs, og da han ikke er medlem af en A-kasse, må han leve af kontanthjælp.
  Hans kone, Lisette Rose Mamsen, er gået ned med en rengøringsfirma.
  Familien har tvillinger, en dreng og en pige, på halvandet år og en søn på tre år.
  - Vi har ingen udsigt til at kunne betale regningen, fortæller Brian Mamsen.
  
  Styr på el-forbruget
  Husejeren har installeret en brændeovn, så der er håb om, at familien kan få styr på deres el-forbrug, men foreløbig skal den store regning på knap 23.000 kroner betales. I dag kan familien hverken lave varm mad eller bade i varmt vand.
  Familien har søgt Haderslev Kommunes socialforvaltning om et lån til at betale el-regningen, men forvaltningen har sagt nej.
  - Familieafdelingen har alene tilbudt at tage sig af vores børn, fortæller Brian Mamsen.
  Ifølge lov om aktiv socialpolitik kan en kommune som hovedregel ikke yde hjælp til enkeltudgifter, der kan forudsiges.
  Dog er der en undtagelse, hvis afholdelse af udgiften er af helt afgørende betydning for den pågældende families livsførelse.
  Afdelingen for kontanthjælp i Haderslev Kommune har foreløbig bedt familieafdelingen vurdere, om det er i orden, at småbørn skal vaskes med koldt vand, og at de ikke kan få varm mad.
  Byrådsmedlem Bent Iversen (SF), Haderslev, formand for udvalget for børn og familier, kommenterer sagen i TV SYDs 19.30-udsendelse.
  